《题东山谢安石故居》
宋代·喻良能

江边潇洒东山寺，知是曾经谢傅游。
一代英姿馀信史，千年陈迹付东流。
暮云初致苍生恨，远翠如凝妓女愁。
好古嗟予生苦晚，停桡明月满沧洲。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。